গাড়ি দুর্ঘটনায় মডেল সনিকা সিংহ চৌহানের মৃত্যুর মামলায় বদল হয়েছে ধারা। কিন্তু ধারা বদলের ২৪ ঘণ্টা পরেও ‘অধরা’ অভিনেতা বিক্রম চট্টোপাধ্যায়। 
তাঁকে ধরা বা না ধরার মধ্যে তিনটি পথ রয়েছে বলে মনে করছেন আইনজীবীদের একাংশ। তাঁদের দাবি, পুলিশের কাছে একটি পথ রয়েছে। সেটি হল, ধারা বদলের পর তদন্তকারীরা অভিনেতাকে গ্রেফতার করতে পারে। বিক্রমের সামনে রয়েছে দু’টি পথ। এক— গ্রেফতারের আগেই তিনি আদালতে আগাম জামিনের আবেদন করতে পারেন। দুই— আদালতে আত্মসমর্পণ করার পরে জামিনের আবেদন জানাতে পারেন তিনি। 
সরকারি আইনজীবী সৌরীন ঘোষাল বলেন, ‘‘পুলিশ তাঁকে গ্রেফতার করতে পারে অথবা আদালতের নির্দেশে নিয়ে গ্রেফতারি পরোয়ানা জারি করতে পারে।’’ আইনজীবী জয়ন্ত নারায়ণ চট্টোপাধ্যায় জানান, বিক্রম জামিনযোগ্য ধারায় জামিন পেয়েছেন। এখন ধারা বদলের পর পুলিশ তাঁকে গ্রেফতার করতেই পারে। যদিও এই যুক্তি মানতে নারাজ বিক্রমের পক্ষের আইনজীবীরা। বিক্রমের আইনজীবী অনির্বাণ গুহঠাকুরতা বলেন, ‘‘এই অবস্থায় পুলিশকে আগে আদালতে জামিন খারিজের আবেদন করতে হবে।’’
সনিকার ঘনিষ্ঠদের প্রশ্ন, ধারা বদলের পর যদি পুলিশ গ্রেফতার করতে পারে, তাহলে কেন ২৪ ঘণ্টার মধ্যে তা হল না! তাহলে কি পুলিশ বিক্রমকে গ্রেফতারির হাত থেকে বাঁচতে সময় দিচ্ছে! পুলিশ সূত্রের খবর, বিক্রমের গতিবিধির উপর নজর রাখছেন তদন্তকারীরা। এক পুলিশ কর্তার কথায়, ‘‘তিনি কী করতে চাইছেন, তা বোঝা প্রয়োজন।’’ 
প্রসঙ্গত, মঙ্গলবারই পুলিশের তরফে অনিচ্ছাকৃত খুনের ধারা যুক্ত করার আবেদন মঞ্জুর করেছে আলিপুর আদালত। পুলিশ সূত্রের খবর, যদি বিক্রমকে গ্রেফতার করা হয় তাহলে তাঁকে পুলিশ হেফাজতে নেওয়া হবে না জেল হেফাজতের আবেদন করা হবে সে বিষয়টিও আলোচনার পর্যায়ে রয়েছে। এক পুলিশ কর্তার কথায়, ‘‘বিক্রমকে আগে জিজ্ঞাসাবাদ করা হয়েছে। প্রয়োজনে আদালতের নির্দেশ নিয়ে জেলে গিয়েও জিজ্ঞাসাবাদ করা হতে পারে। তবে এখনও কিছুই নিশ্চিত নয়।’’